Κανονισμός (ΕΚ) αριθ. 776/2004 της Επιτροπής

της 26ης Απριλίου 2004

για την τροποποίηση του κανονισμού (ΕΚ) αριθ. 349/2003 σχετικά με την αναστολή εισαγωγής στην Κοινότητα δειγμάτων ορισμένων ειδών της άγριας πανίδας και χλωρίδας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους(1), και ιδίως το άρθρο 19 παράγραφος 2,

Κατόπιν διαβούλευσης με την ομάδα επιστημονικής εξέτασης,

Εκτιμώντας τα ακόλουθα:

(1) Το άρθρο 4 παράγραφος 6 του κανονισμού (ΕΚ) αριθ. 338/97 προβλέπει ότι η Επιτροπή δύναται να θεσπίσει περιορισμούς στην εισαγωγή ορισμένων ειδών στην Κοινότητα, σύμφωνα με τους όρους που προβλέπονται στα στοιχεία α) έως δ).

(2) Πρόσφατα θεσπίστηκε, στον κανονισμό (ΕΚ) αριθ. 349/2003 της Επιτροπής, της 25ης Φεβρουαρίου 2003, για αναστολή εισαγωγής στην Κοινότητα δειγμάτων από ορισμένα είδη άγριας πανίδας και χλωρίδας(2), κατάλογος ειδών των οποίων η εισαγωγή στην Κοινότητα αναστέλλεται.

(3) Βάσει πρόσφατων πληροφοριών, η ομάδα επιστημονικής εξέτασης κατέληξε στο συμπέρασμα ότι η κατάσταση διατήρησης ορισμένων ειδών που παρατίθενται στα παραρτήματα Α και Β του κανονισμού (ΕΚ) αριθ. 338/97 θα τεθεί σε σοβαρό κίνδυνο, εάν δεν ανασταλεί η εισαγωγή τους στην Κοινότητα από ορισμένες χώρες προέλευσης.

(4) Βάσει επιπρόσθετων πρόσφατων πληροφοριών, η ομάδα επιστημονικής εξέτασης κατέληξε επίσης στο συμπέρασμα ότι η αναστολή της εισαγωγής στην Κοινότητα του Lama guanicoe από τη Χιλή δεν δικαιολογείται πλέον, λόγω της κατάστασης διατήρησής του.

(5) Έχουν διεξαχθεί διαβουλεύσεις με τις χώρες προέλευσης των ειδών τα οποία υπόκεινται στους νέους περιορισμούς που αναφέρονται στην αιτιολογική σκέψη 3.

(6) Το άρθρο 41 του κανονισμού (ΕΚ) αριθ. 1808/2001 της Επιτροπής, της 30ής Αυγούστου 2001, περί των λεπτομερειών εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους(3), περιλαμβάνει διατάξεις για την εφαρμογή από τα κράτη μέλη των περιορισμών που θέσπισε η Επιτροπή.

(7) Ως εκ τούτου, ο κανονισμός (ΕΚ) αριθ. 349/2003 τροποποιείται αναλόγως.

(8) Η ανάγκη να αποφευχθεί η διατάραξη του εμπορίου δικαιολογεί την έναρξη ισχύος του κανονισμού την τρίτη ημέρα μετά τη δημοσίευσή του.

(9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής εμπορίου ειδών άγριας πανίδας και χλωρίδας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 349/2003 αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός τίθεται σε ισχύ την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Απριλίου 2004.

Για την Επιτροπή

Margot Wallström

Μέλος της Επιτροπής

(1) ΕΕ L 61 της 3.3.1997, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1497/2003 της Επιτροπής (ΕΕ L 251 της 27.8.2003, σ. 3).

(2) ΕΕ L 51 της 26.2.2003, σ. 3.

(3) ΕΕ L 250 της 30.8.2001, σ. 1.

ΠΑΡΑΡΤΗΜΑ

Δείγματα των ειδών που περιλαμβάνονται στο παράρτημα Α του κανονισμού (ΕΚ) αριθ. 338/97 των οποίων η εισαγωγή στην Κοινότητα αναστέλλεται

>ΘΕΣΗ ΠΙΝΑΚΑ>

Δείγματα των ειδών που περιλαμβάνονται στο παράρτημα Β του κανονισμού (ΕΚ) αριθ. 338/97 των οποίων η εισαγωγή στην Κοινότητα αναστέλλεται

>ΘΕΣΗ ΠΙΝΑΚΑ>